Zuma sê Gigaba moet plan maak met ekonomieMalusi Gigaba, minister van finansies van Suid-Afrika, het die Woensdag die 2017 Mediumtermyn-begrotingsbeleidverklaring (MTBPS) in die Parlement voorgelê. FOTO: ANA FOTO Pres. Jacob Zuma het Malusi Gigaba, die minister van finansies, aangesê om tasbare maatreëls te identifiseer om die ekonomiese uitdagings te takel wat Gigaba in sy onlangse mini-begrotingsraamwerk uitgelig het. Gigaba het in Oktober die ekonomiese groeivooruitsig afwaarts van 1,3% na 0,7% aangepas. Hy het gesê die ekonomiese groeivooruitsigte behoort eers teen 2020 tot 1,9% te verbeter. Gigaba het ook aangekondig die belastingtekort sal vanjaar R50,8 miljard beloop, die grootste afwaartse aanpassing sedert die resessie in 2009. Die geskatte tekort vir 2018 is R69,3 miljard en vir 2019 ŉ tekort van R89,4 miljard. Die presidensie het Maandag gesê Zuma het Gigaba en die nasionale tesourie opdrag gegee om gesprek aan die gang te kry met die doel om besteding met R25 miljard te sny sonder om die ekonomie skade te berokken en inkomste met R15 miljard, deels deur belastingmaatreëls, te verhoog. Die gesprekke sal ook fokus om ŉ plan te beraam om gratis tersiêre onderrig vir behoeftige studente beskikbaar te stel en om ekonomiese groei vinniger te stimuleer. “Pres. Zuma sal in die nabye toekoms met die presidensiële fiskale komitee vergader om terugvoering te kry oor die vordering wat gemaak word,” het die presidensie gesê. Suid-Afrika se ekonomie, wat in ŉ stadium die sterkste in Afrika was, het getaan sedert Zuma in 2009 president geword het. Kritici beskuldig hom van die gebruik van sy politieke invloed om hom persoonlik te verryk ten koste van goeie bestuur. Zuma ontken egter dat hy korrup is. Die graderingsagentskap Standard & Poor’s het Vrydag die land se staatskuld tot rommelstatus afgegradeer weens kommer oor die land se toewyding tot ŉ goeie ekonomiese beleid.